“કોડા શરમ નથી આવતી રામ જેવા ભાઈ પર આમ કેસ કરતા..!! તારી આ બે બદામ ની બાયડીની બોલમાં આવી જઈને બે ડોડા માટે કેસ કરતા શરમ નથી આવતી..!! બુદ્ધિના જામ..!! તને ખબર છે કે તારા આ ભાઈ એ તારા માટે શું કર્યું છે..?? એણે તો મને એ વખતે જ ના પાડી હતી કે કોઈને આ વાત કરશોમાં પણ હવે નેવાના પાણી મોભે ચડ્યા છે એટલે મારે વાત કરવી જ પડશે..!! યાદ છે ને તારા ભાગીયાની બાઈડી એ તારી પર ખોટું આળ નાંખ્યું હતું અને બે લાખ માંગ્યા હતા સમાધાનના.. પણ તે અને તારી આ બાયડીએ એક રૂપિયો આપવાની ના પાડી હતી. વહેલી સવારે આ તારો મોટો ભાઈ હરજી એના છોકરાની ફી ભરવા માટે જીલ્લા માં ભરવા જતો હતો. આ બસ સ્ટેન્ડ પર ઉતરીને એ મારી ઘરે આવ્યો અને મને કહે હકુભા મારા ભાઈને બચાવી લ્યો.. મારા આતાને મેં વચન આપ્યું છે કે નાનજી ને હું કઈ નહિ થવા દઉં. મેં એને બધી જ વાત કરી કે બાઈ મક્કમ છે. પુરાવા એના વિરુદ્ધ છે.. બે લાખ માંગે છે.. હરજી એ પેલા દોઢ લાખ આપીને કહ્યું. આ અત્યારે દોઢ લાખ આપું છું..મહિના પછી વેંત થશે એટલે પચાસ આપી જઈશ.. મારા છોકરાને સાયન્સમાં ભણાવવાનો હતો..પણ હવે એ ભલે કોમર્સનું ભણે.. મારો ભાઈ આજે જ છૂટવો જોઈએ… મારે ભાઈ પહેલા છોકરા પછી..!!! મારા આતાને દુખ થાય એવું નહિ થવા દઉં.. હું તો જોઈ જ રહ્યો કે એક ભાઈ પોતાના છોકરાનું ભણતર બગાડીને પોતાના નાલાયક ભાઈને બચાવી રહ્યો હતો. મેં હરજી ને કીધું કે અમે પોલીસવાળા કોઈના પૈસા ના મુકીએ..પણ આમાંથી એક ફદિયુંય અમે નહિ લઈએ!! આ દોઢમાં જ એ લોકોનું પતી જાશે..!! જા હરજી તારા ભાઈને કશું જ નહિ થાય.. અને પછી મેં એ બાઈને એના ધણીને પૈસા આપીને રવાના કરી દીધા!! તું શું એમ માન છો કે તને મેલડી એ અને બાયડીએ બચાવ્યો!!!?? તારી બાયડીને એ વળ હોયને તો કાઢી નાંખજે…!! કે જયારે ભીંસ પડે ને ત્યારે ભાયું જ કામ માં આવે..!! તારા ઘરમાં છે ને એવી બાયું કામમાં ના આવે !! તારામાં શરમ જેવી જાત છે કે નહિ આ સગા ભાઈ ભાભી અને બેનને જેલમાં નાંખવા ઉભો થયો છો..!! તારા જેવા જન્મીને વળી જતા હોયને તો પણ સારું!! ક્યાં આ રામ જેવો ભાઈ અને ક્યા નપાવટ!! “ હકુભા બોલતા બોલતા ધ્રુજી રહ્યા હતા અને વળી જે દાઝ ચડીને તે પાછી એક નાનજી ધોલ ઠોકી દીધી અને હરજી આગળ આવ્યો!!